SA se Kevin onttrek aan VSA-Ope | Netwerk24
'n Kniebesering het vir die soveelste keer vanjaar 'n einde gebring aan Kevin Anderson se deelname aan 'n toernooi. Foto: Getty Images
Suid-Afrika se groot hoop in die Amerikaanse Ope, Kevin Anderson, het Saterdag aan dié Grand Slam-tennistoernooi onttrek.
Anderson, wat in 2017 in die eindstryd van die Ope teen Rafael Nadal verloor het, was 16de gekeur vir die toernooi, wat Maandag in New York begin.
Hy sou in die eerste ronde teen die Amerikaanse tiener Zachary Svajda te staan gekom het.
Anderson het die naweek in 'n verklaring gesê 'n knaende kniebesering het hom genoop om te onttrek.
Die lenige speler was nog nie weer in aksie op die baan nie sedert hy vroeër vanjaar in die derde ronde op Wimbledon uitgeskakel is.
Sy plek word deur Paolo Lorenzi van Italië ingeneem.
Lloyd Harris, die ander Suid-Afrikaner in die hoofloting van die mans-enkelspel, kom teen 'n kwalifiseerder te staan wat nog bepaal moet word.
Raven Klaasen is in die dubbelspel in aksie en Kgothatso Montjane speel in die rolstoel-afdeling. – Reuters